Justiţia din Croaţia îi interzice preşedintelui Milanovic să candideze în alegerile parlamentare
Curtea Constituţională a Croaţiei a stabilit luni că preşedintele Zoran Milanovic nu are dreptul să candideze în alegerile parlamentare decât dacă demisionează din funcţia de şef al statului, deoarece Constituţia îi interzice activităţile politice de partid, informează dpa, transmite Agerpres.
Milanovic anunţase vineri că intenţionează să candideze din partea Partidului Social Democrat, de opoziţie, la alegerile legislative anticipate din 17 aprilie. Planul său declarat era ca, în caz de victorie a social-democraţilor, să devină prim-ministru şi să demisioneze din funcţia de preşedinte.
El a menţionat în context politicile controversate ale premierului Andrej Plenkovic în domeniul justiţiei, prin care – susţin criticii acestuia – este alimentată corupţia.
Milanovic şi Plenkovic sunt rivali înverşunaţi, arată dpa. Preşedintele şi-a exprimat de mai multe ori sprijinul pentru Rusia, în timp ce şeful guvernului continuă linia pro-ucraineană a formaţiunii sale politice, HDZ, membră a Partidului Popular European (PPE) în Parlamentul European.
Parlamentul croat a fost dizolvat săptămâna trecută la iniţiativa guvernului, deschizându-se astfel calea către alegeri anticipate. Legislativul adoptase, la presiunea prim-ministrului, o lege împotriva avertizorilor de integritate, iar opoziţia se temea că actul normativ urmăreşte muşamalizarea corupţiei unor politicieni aliaţi cu Plenkovic.
Potrivit dpa, criticii consideră că premierul doreşte alegeri anticipate deoarece se teme că popularitatea HDZ este în scădere. Politicile judiciare şi de media ale lui Plenkovici erau susţinute de o majoritate la limită a parlamentarilor.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank